**Årsrapport for LMU studieåret 2023-2024**

# 1. Årsrapportens oppbygning

Rapporten tar for seg de mest sentrale saksområdene utvalget har arbeidet med i studieåret. Samtlige saker kan leses i referater fra møtene som ligger på læringsmiljøutvalgets [nettside](https://www.uio.no/om/organisasjon/utvalg/laringsmiljoutvalget/moter/).

# 2. Historikk LMUs opprettelse og mandat

Læringsmiljøutvalget (LMU) ved UiO ble opprettet 1. august 2003. Dagens funksjonsbeskrivelse er behandlet i LMU 31.08.06, revidert 10.06.10 og godkjent av universitetsdirektør og rektor. [Funksjonsbeskrivelsen](https://www.uio.no/om/organisasjon/utvalg/laringsmiljoutvalget/funksjonsbeskrivelse/) lyder: «LMU skal -i henhold til Lov om universiteter og høyskoler § 4-3 være et rådgivende organ for universitetsstyret/universitetsledelsen i spørsmål som gjelder universitetets fysiske og psykososiale læringsmiljø. Læringsmiljø forstås som aktivitet tilknyttet de områder som UiO disponerer og områder hvor det skjer undervisningsaktiviteter i regi av UiO (…).

# 3. Møtefrekvens

I løpet av studieåret 2023/2024 hadde utvalget syv møter, hvorav et var felles med [Utdanningskomiteen](https://www.uio.no/om/organisasjon/utvalg/utdanningskomiteen/). Alle møtene ble avholdt fysisk på Blindern.

# 4. Temaer på LMUs møter

Temaene på LMUs møter har dekket fysiske, digitale, organisatoriske, pedagogiske og psykososiale forhold innenfor læringsmiljø. Temaene har vært:

**Evaluering av studiestart høst 2023**

Ved studiestart høsten 2023 ble både lokale og sentrale arrangement avholdt. Eksempler på sentrale arrangementer:

* Velkomstseremoni
* Frederikketeltet- ulike arrangement
* Ombruksdag
* Studentslippet

Kjellerpubene ble ikke involvert i planleggingen av sentrale arrangement og opplevde derfor noe konkurrerende aktivitet. LMU anbefaler derfor samarbeid med studentforeningene ved studiestart. Studentforeningene må sees på som en ressurs og involveres i både planlegging og gjennomføring av arrangementer.

LMU anbefaler videre at studiestart bør være et fast tema også på våren. Dette for å sikre bedre samarbeid mellom alle aktører som jobber med studiestart.

For å unngå konkurrerende aktivitet ved studiestart vedtok LMU at leder av kjellerpubnettverket blir fast observatør i LMU på lik linje med leder av Det Norske Studentersamfund.

**Digitalt læringsmiljø**

I studieåret 2022/2023 ble prosjekt Digitalt læringsmiljø 2030 (DLM2030) presentert for LMU. Som oppfølging av dette prosjektet, ble de digitale plattformene Mine Studier og Canvas tema på et av LMUs møter. Studentene har mange plattformer og verktøy å forholde seg til. LMU anbefaler derfor at det er fokus på sømløse overganger, brukervennlighet og god informasjon ved videre utvikling.

Ettersom UiO deltar i SIKTs anskaffelsesprosess om læringsplattform, vil LMU følge opp denne saken når anbudsprosessen har kommet lengre.

**Fysisk læringsmiljø**

Fysisk læringsmiljø var først oppe som tema i LMU på høsten 2023. LMU anbefaler å utvikle og sikre innbydende studentarealer på campus. Det fysiske læringsmiljøet må legge til rette for gode og attraktive møteplasser for studenter med ulike behov.

I møtet ble det besluttet å ha et seminar om fysisk læringsmiljø for å få en større diskusjon rundt arealbruk. Punkter fra seminaret ble innlemmet i årsplan for LMU gjeldende for studieåret 2024/2025 og vil følges opp videre.

**Tilrettelegging for studenter ved UiO**

UiO mottar flere søknader om tilrettelegging på eksamen og i studiehverdagen enn tidligere. For å få mer innsikt i hva som gjøres på tilretteleggingsfeltet på UiO, var dette tema på et av LMUs møter. Temaet hadde tre innfallsvinkler:

1. Universell utforming og digitalisering
2. Hva som gjøres på tilretteleggingsfeltet sentralt
3. Tilrettelegging på fakultetsnivå

Basert på presentasjonene og påfølgende diskusjoner foreslår LMU at UiO må:

* Få bedre oversikt over tilretteleggingssaker ved UiO
* Nå bedre ut med informasjon om tilrettelegging til studenter
* Arbeide for bedre og mer effektiv saksbehandling
* Ha bredere fokus på universell utforming av IKT og opplæring av verktøyene

**Semesterstart 2024**

Semesterstart vil være fast tema i LMU hver vår for å sikre samarbeid mellom ulike aktører.

LMU anbefaler at det bør være fokus på studiestart gjennom hele første året for å få en god start på studiene. Videre anbefaler LMU at studiestartiltak blir evaluert slik at en stadig kan forbedre tiltakene.

**Årsplan for LMU**

I løpet av våren 2024 har årsplan for LMU 2024/2025 vært på agendaen.

LMUs medlemmer, SiO og Studentparlamentet har kommet med innspill til årsplanen, i tillegg til at den har blitt presentert for Utdanningskomiteen.

Hensikten med årsplanen er å gi en oversikt over ansvars- og arbeidsområdene til LMU, skape struktur for arbeidet i LMU gjennom året, og følge opp og sette i gang eventuelt nye tiltak innenfor LMUs ansvarsområder.

Årsplanen er delt inn i fem hovedområder:

1. Innbydende campus

2. Tilrettelagt læringsmiljø

3. Inkluderende sosialt miljø

4. Studentmiljø for foreninger og frivillighet

5. Kunnskapsbasert læringsmiljøarbeid

# 5. Øvrige saker i LMU 2023-2024

* Studentombudets årsrapport 2022
* Si fra-rapport for 2023
* SHoT 2023
* Skikkavurdering ved UiO
* Studiebarometeret 2023
* Karrieretjenester ved UiO og SiO
* Psykisk helse- prosjekt ved MedFak

# 6. LMUs sammensetting

Studentparlamentet og UiO har 4 representanter hver i utvalget, i tillegg til faste observatører. De fire faste medlemmene i LMU ble oppnevnt av rektor ved oppstarten av LMU i 2003. Det ble høsten 2006 utarbeidet en funksjonsbeskrivelse for LMU hvor det ble vedtatt at studiedekan stiller for to år om gangen, og at vervet går på omgang. Denne rulleringen ble iverksatt studieåret 2007/2008. Valg av studentmedlemmer skjer hver sommer, og for å sikre kontinuiteten velges 2 av studentmedlemmene for 2 år av gangen.

**LMUs sammensetting pr. 4. juni 2024:**

**Medlemmer**

Sigve Næss Røtvold (student)

Elisabeth Hoksmo Olsen (student)

Arthur Sickinghe Kleis (student)

Ingebjørg Flyum Bjørlo (student)

Viserektor for utdanning Bjørn Stensaker

Avdelingsdirektør Hanna Ekeli, avdeling for studieadministrasjon (SADM)

Studiedekan Eli Feiring (MED)

Direktør Leif Johnny Johannessen, Eiendomsavdelingen (EA)

**Vara**

Didrik Svellingen (student)

Wilma Grønlund Arnesen (student)

**Faste observatører**

Studentsamskipnaden i Oslo (SiO) (admin direktør, direktør SiO helse)

Enhet for HMS og beredskap (HMS)

Universitetsbiblioteket (UB)

LINK – Senter for læring og utdanning

Tilretteleggingsrådgiver (SADM)

Leder av Det Norske Studentersamfund (DNS)

Studentombudet

Leder av kjellerpubnettverket

**Sekretær:** Lise Egenberg, seksjon for studiekvalitet, e-post [lise.egenberg@admin.uio.no](mailto:lise.egenberg@admin.uio.no)